

**«ең тиімді ИНВЕСТИЦИЯ»**

***Абылай маудан***

**Дәурен** – кәсіпкер, 40 жаста

**Самал** – пысық қыз, 26-28 жаста

**Көрпеш** – Самалдың әкесі

**Мәрзия** – Самалдың шешесі

**Еркош** – Самалдың інісі, 16 жаста

**Бөлтірік** – ауыл әкімі

**Төлепберген** – учаскелік полиция

**Молда, Ләтипа, Сәния тағы басқалары**

**Бірінші көрініс**

***Ауыл балаларының «ұста, жіберме, таспен шөкеле, ой, әкиң» деп у-қиу болған дауысы. Үстіне тізесінен асатын халат киген жартылай жалаңаш Дәурен аулаға секіріп кіреді де, қораға барып тығылады. Таң атады. Үйден Сәния шығады, қолына шелек алып, сиыр саууға қораға беттейді. Есікті аша бергенде Дәурен басын көрсетеді.***

**Дәурен (тамағын қырнап).** Сәлеметсіз бе, Күнтимес, ой, Сәния...сіз бе?

***Сәния шыңғырып жібереді.***

**Дәурен.** Кешіріңіз, бұл Көрпеш ағайдың үйі ме?

**Сәния**. Мама...

**Дәурен.** Кешіріңіз. Сіз түсінбей қалдыңыз-ау деймін. Мен не ғой, ...маған Еркошты шақырып жібересіз бе?

**Сәния.** Ужассс...

***Сәния шелегін тастай сала жүгіріп кетеді. Үйден Көрпеш пен Мәрзия шығады.***

**Көрпеш.** Мынау кім, әй?

**Мәрзия**. Көрден шыққан көрқаптай кебін жамылып, таң атпай неғып жүр біздің үйде?

**Дәурен**. Астапыралла. Олай демеңіз. Бұл кебін емес.

**Көрпеш**. Ха-ха-ха. Қатын құсап халат киіп апты. Мынауың не еді әлгі, анандай боп жүрмесін.

# Дәурен. Бұл еркектердің халаты. Міне, нанбасаңыз қараңызшы. «BRUNELLO CUCINELLI». Италиянский бренд.

**Сәния**. Да, точна...

**Мәрзия**. Қайдан пайда болған немесің деймін?

**Дәурен**. Мен... мен қазір бәрін түсіндірем. Айтпақшы, ассалаумағалейкүм Көрпеш аға.

**Мәрзия**. Мынау тірі аруақ сені танып тұр ғой?

**Дәурен**. Әруақ демеңіз. Ол ширк.

**Мәрзия**. Өзің шірік. Оны ***/Көрпешті көрсетіп/*** қайдан білесің деймін?

**Дәурен**. Сәлеметсіз бе, Мәрзия апай сізсіз бе?.

**Көрпеш**. Әй, ол сені қайдан таниды?

**Мәрзия**. Көктен түскен Иса ма, жерден шыққан Мәді ме, кім өзі мынау ойбай.

**Сәния**. Он даже меня знает. Мне сказала ты «Күнтимес?». И потом сказала «Еркошты шақырып жіберш»

**Көрпеш**. Еркош? Ол зәнталақтың өзі қайда? Соның танысы шығар. Бар, шақырыңдар тез.

***Сәния үй жаққа жүгіріп кетеді.***

**Мәрзия**. Шетімізден атымызды біліп тұрса, бұл тегін таз болмады.

**Көрпеш.** Үптеп кетуге келген шығар. Ұстаңдар ұрыны.

***Қолына тырманы алып дөңайбат көрсетеді. Мәрзия да айырға шап береді.***

**Мәрзия**. Осы үйдің өзі еркегі сен емессің бе? Өзің ұста.

**Дәурен**. Бәстесесіз бе? Мен ұры емеспін. Мен қайта сіздерге ақша берем...

**Көрпеш.** Тапқан екенсің сенің қолыңды ұстайтын адамды. Ұры ешқашан ұрымын демейді. Осы уақытқа дейін өз қылмысын мойындаған шенеунікті көрсем, көзім шықсын.

**Дәурен**. Мен чиновник емеспін...

**Мәрзия**. Ұры болса тауық шақырғанша отырып, таң намазын күтті ме? Жалаңаш жүрген түрі жаман. Қайда кетті әлгі келін? Әй, Күнтимес?

***Сәния үрейі ұшып жетіп келеді.***

**Сәния.** Мама, прикинь, Еркош нету дома.

**Көрпеш**. Тағы да терезеден шығып кеткен ғой, оңбаған. Әп, бәлем, жон арқаңнан таспа тілмесем бе... Өй, зәнталақ.

**Дәурен**. Зәнталақ дейсіз бе... Менің әкем де тап солай ұрсушы еді. Қандай күшті. Эх, әкемнің ұрғанын да сағындым.

**Көрпеш.** Жап, аузыңды зәнталақ. Сағынсаң, қәзір екеуіңді қосып қойып шырылдатып, шыбын жаның шыққанша шықпыртармын.

**Мәрзия**. Қанша қашып шықса да, таң атпай төсегінен табылатын. Бұл жолғысы сезікті. Бар, Төлепберген қайныма хабарла. Не ғып тұрсың омалып. Бар, жүгір. Шақыр оны. Иди.

**Дәурен /сөзге тартып алдарқатып/**. Кешіріңіз, Төлепберген кім болады?

**Көрпеш**. Кім болушы еді? Көкең болады.

**Мәрзия.** Көзіңді көкшитіп түрмеге қамайды-ақ әлі.

**Дәурен**. Менің не жазығым бар?

**Мәрзия**. Не жазығым бар дейді ғой. Сен сияқтыларды қырық кесекпен атқылау сауап.

**Көрпеш**. Әкімді, мектеп директорын, молданы, бүкіл ауылды шақырту керек. Сазайын беру керек мына сұмпайының.

**Мәрзия**. Топ жинап, тобыр сайлап, ауланы шаңдатып қайтеміз. Қайта өзіміз апарайық оларға. Келін, кері қайт. Әй, Күнтимес. Иди сюда. Мен кеудесіне айыр тіреп тұрайын. Сен аяғын тұсаулап таста.

***Көрпеш аяғын бас жіппен байлап тастайды.***

**Мәрзия.** Түс алдыға!

***Біреуі күрек, біреуі тырма ұстаған Көрпеш пен Мәрзия жалаңаяқ* Дәуренді *алып сахнадан шығып кетеді. Езуіне гавана қыстырып, жез құман мен леген ұстаған Еркош еппен басып үй жаққа өтіп кетеді.***

**Екінші көрініс**

***Ауыл әкімдігінің ғимараты. Ортадағы үстелді қоршай жиналған. Аяғы байлаулы Дәурен бір шетте тұр.***

**Бөлтірік.** Бүгін түнде ауылда төрт бірдей заң бұзушылық фактісі тіркелді. Атап айтсақ, зейнеткер Сақтапберген Малбақовичтің бақшасына бір топ қылмыскерлер ұйымдасқан түрде шабуыл жасап, алты дана қарбыз, тоғыз дана қауын және бірнеше келі қияр, қызанақтарын ұрлап кеткен.

**Төлепберген**. Менің туған көкемнің үйіне ұры түскен. Понимаете! Менің туған көкемнің!

**Бөлтірік**. Ол бойынша акт жасалды.

**Төлепберген**. Вот! Келген материалдық шығын 69 мың теңге! Қылмыскерлер алысқа бармайды. Оқиға орнынан заттай айғақтар табылды! Ауданнан опергруппа шақыртамын керек десеңдер!

**Көрпеш**. Зәнталақтарды шетінен соттау керек! Заттай айғақтарды көрсетуді талап етеміз. /Дәуренге кіжініп/ Бәсе, қарбыз-қауынға мелдектеп тойып, ішің өткесін біздің қораға әжетіңді өтеуге келген екенсің ғой. Һа-һа. Біздің дәретханада қағаз жоқ екенін қайдан білсін.

**Молда**. Дәретханаға әрқашан бір құман су қойған ләзім.

**Бөлтірік**. Тынышталыңыздар. Одан бөлек жалғызбасты әйел Құрамысованың жез құманы мен шылапшыны қолды болған.

**Ләтипа /сарнап/**. Ыдысымыз ғана емес, ырысымыз еді. Сонау патша заманынан келе жатыр. Тіпті, сонау тоқсан жетінші жылдың өзінде цветмедке салмағанбыз. Енемнің көзі еді. Өзі сондай дәрет алуға ыңғайлы ыдыс болатын. Ішіне жылы су құйып қойып едім.

**Мәрзия**. /Ләтипаға/ Сен қашаннан бері тақуа боп қалғансың. Әй, қайным, біздің қылмыскерді қашан айтасың?

**Дәурен**. Бәстесесіз бе? Мен қылмыскер емеспін...

**Бөлтірік.** Асықпаңыз, жеңеше. Ол туралы Малбақович жеке тоқталады.

**Көрпеш**. Құман мен шылапшын ұрланған жерден де заттай айғақтар табылды ма?

**Төлепберген**. К сожелению заттай айғақтар табылмады. Бірақ күдіктілердің аяқ киім іздерін түгел түсіріп, актілеп қойдым. Өңкей 38-39 размер екен.

**Мәрзия**. Дәу де болса мынау шығар.

**Дәурен**. Мен 41 размерлі аяқ киім киемін. Онда брендтерін ғана. Көріп тұрғандарыңыздай, қазір жалаңаяқпын!

**Бөлтірік**. Сондай-ақ әлдекімдер орталық саябақтағы Лениннің ескерткішінің маңына орнатылған электр шамдарын сындырып кеткен. Келген материалдық шығын 4377 теңге. Осылайша, биыл округ бойынша жыл басынан бері 37 заңбұзушылық тіркелген. Бұл өткен жылдың есепті кезеңімен салыстырғанда 12 пайызға көп. /инспекторға қарап/ Бұған не дейсіздер?

**Молда**. «Ақырзаман боларда су тартылар, қарап тұрған жігітке қыз артылар». Іргедегі Қотыркөлдің суы тартылып бара жатқаны анау. Соқталдай жігіттердің істеп жүргені мынау. Ел алдында әуретті жерін жарқыратып тұрса да беті былш етпейді. Ақырет күні жақындағанда ұрлық, қарлық, зина көбеймек. О, сүбіханалла...

**Көрпеш**. Мен ұстаған мынау қылмыскер әлгі есепке кіре ме?

**Мәрзия**. Біз ұстаған де!

**Дәурен**. Күдікті деңіз.

**Бөлтірік**. Ол туралы инспектор өзі айтсын.

**Төлепберген**. Так. Аты-жөні белгісіз бұл азаматтан әлі жауап алып үлгере алмадық. Но ол өзі күдікті екенін мойындап тұр. Қылмысты ашуға көмектескеніңіз үшін, Көрпеш аға, жеңге, сіздерге аудандық полиция бөлімінің атынан алғыс хат...

**Мәрзия.** Хат, матың өзіңе? Мынаны қайтпексің деймін? Таң алдында жартылай жалаңаш біздің үйдің корасында неғып жүр? Келінімнің атын қайдан біледі?

**Дәурен**. Бәстесесіз бе? Мен сіздің үйдегілердің бәрінің атын білемін. Көрпеш ағаның да, сіздің де, Еркоштың да, тіпті вахтаға кеткен Сәбит ағаның да есімі есімде.

**Мәрзия**. Аға дейді ғой. Ол сенен бәлен жас кіші. Ах, оңбаған, вахтаға кеткенін біле тұра...

**Дәуренге *қарай ұмытылады.***

**Төлепберген**. Хватить. Сабыр сақтаңыз, жеңгей, мұның шаруасын өзім реттеймін. Онымен қалай сөйлесу керектігін мен өте жақсы білемін. Қазір өзі-ақ сандуғашша сайрайтын болады.

***Төлепберген белінен резеңке таяғын алып жақындай түседі.***

**Дәурен**. Қажет емес, не надо. Мен қазір өзім-ақ бәрін мойындайын. Иә, иә, бақшаға түскен де мен. Шамды да қиратқан мен. Жез құман мен шылапшынды да мен ұрладым.

**Ләтипа**. Өй, жержұтқыр жалмауыз... Ішіне жылы су құйып қойған құманым қайда?

**Дәурен**. Бәрін орнына қоямын дедім ғой. Бәрін төлеймін. Тек босата көріңіздерші.

**Төлепберген**. Дурак что ли! Қолға өзі кеп түскен ұрыны, құрдан құр қоя беретін ақымақты тапқан екенсің.

***Жақындай түседі***

**Көрпеш**. Алдымен, басынан бастап түгел айт. Біздің қорада қайдан жүрсің?

**Дәурен**. Айтсам... айтайын. Шамды сөндіріп, бақшаға білдіртпей түстім де, қауын-қарбызға тойып алып, ауыз шаятын су іздедім. Сөйтіп, /Ләтипаға қарап/ сіздің ауланың алдында тұрған жез құман мен шылапшыныңызға көзім түсті. Көтеріп алып шыға бергенімде... аяғына өңкей 38, 39 размерлі аяқ киім киген бір топ бұзық шыға келді де, мен зәрем ұшып, зыта жөнелдім. Қашып отырып, Болашақ көшесі, 24-тегі Көрпеш ағаның қора-жайынан бір-ақ шықтым.

**Молда.** Астапыралла...

**Көрпеш**. Біздікі 24-ші үй ме еді?

**Мәрзия**. Көрпеш аға деп маңдайынан шерткен мысықша мүләйімси қалуын.. Оның атын қайдан білесің деймін?

**Төлепберген**. **(Сөмкесінен кепка алып шығады да үстелдің үстіне қояды).** Хватить. Тоқтай тұрыңызшы, жеңеше. Сонда мынау сенікі ме? /өлшеп көреді/ Не ужели.

**Мәрзия**. Өй, мынау біздің Еркоштікі ғой. Ертең мектепке барғанда киесің деп шкафқа тығып қойсам, оны қалай алып кетті екен?

**Бөлтірік**. Хім, хім. Сонда бұл қалай болғаны өзі?

**Көрпеш**. **/Мәрзияға ымдап/** Аузыңа келгенді тантыма, қатын. Бұл «заттай айғақ» мынау ұрынікі. Сенің ұлың үйде ауызынан суы ағып ұйықтап жатыр.

**Дәурен**. Жарайды, жарайды, бұл менікі. (киіп көреді басына сыймайды). Ух. Бір түннің ішінде шақшадай басым шарадай болды ғой. Мен өте қалталы азаматпын. Бақшаға келген шығын – 69 мың теңгені өзім төлеймін. Және қырағылық танытып, қылмыстық істі тез аша білгеніңіз үшін сізге де 69 мың. Өте нақты фактіге құрылған есебіңіз үшін, сізге де, мүлкіңіз жоғалған сізге де 69 мың. Кеудеме айыр тіреп, асқан ерлік көрсеткен Мәрзия апа, сізге де 69 мың. Аяғымды байлап тастағаныңыз үшін Көрпеш аға, сізге де 69 мың. Тіпті, таңертең ерте тұратын шалақазақ келініңізге де, түнде терезеден қашып шығып кеткен ұлыңыз Еркошқа да 69 мың теңге... садақа.

**Бөлтірік**. Мынасы қызық болды ғой. Молдеке, мұндай садақа қабыл бола ма?

**Молда**. Садақа беру асыл дінімізде ең бір қайырлы істерден. Су отты сөндіргендей, садақа күнәлерді өшіреді. Кімде кім садақа берсе, оның сауабы шаш етектен болмақ. Садақа бұ дүниеде ауру мен апаттан...

**Дәурен /іліп әкетіп/**. О дүниеде тозақтан құтқарады, қабір азабынан сақтайды. Махшар күнінде таразыда сауабы басым болады. Сират көпірінен өтуі, дүние есебін беруі жеңілдейді.

**Ләтипа.** Мынауың шариғатқа ағып тұр ғой. Бәрін біледі-әй.

**Дәурен**. Білем, білем, бәрін білем. Сізге де бір 69 мың, молдеке. Бәріңе, бәріңе 69 мың. Тек босатыңыздаршы.

**Төлепберген**. Мынау «тоқсан тоғыз» алпыс тоғыздан басқа сан білмейтін сияқты ғой? Ішінен боқтап тұрғаннан сау ма?

**Мәрзия**. Ауызбен Атымтай Жомарт бола қалуын мұның. Алдап тұрмағанына кім кепіл?

**Дәурен**. Аллахтың атымен ант етейін. Мен ауқатты азаматпын. Кәсіпкер, меценатпын.

**Бөлтірік**. Кәсіпкер? Меценат?

**Төлепберген.** Олай екеніңді немен дәлелдейсің?

***Дәурен саусағын шошайтады. Қолында алтын жүзік.***

**Төлепберген.** Мұны да ұрлап алған шығар. Ах, сук.., тағы бір арыз түсетін болды десеңші.

**Ләтипа**. Бұл ауылда ешкімде мұндай алтын жүзік жоқ.

***Дәурен қалтасынан Cohiba Siglo маркалы темекінің қорабын алып шығады.***

**Дәурен**. Сенбесеңіздер, міне, мына темекіге қараңыздар. Мұндайды тек миллионерлер ғана тартады.

**Бөлтірік**. Мынаның іші бос қой.

***Бәрі шетінен қолға-қолға өткізіп көреді.***

**Төлепберген**. Ах, негодяй. Сонда сен бос қораппен құлақтан теппекпісің? Мұныңа кім сенеді?

**Молда**. Мен сенемін! (пауза). Гавананы тек пахандар..., астағыфиралла, дәулетті адамдар ғана шегеді.

**Дәурен**. Тура айттыңыз. **«Шын мәнінде мүміндер бір-біріне бауыр»** деген аятта да бар емес пе, молдеке. Иллаһи сөзім. Босатыңыздаршы. Айтыңызшы мыналарға. Мен бұл ауылға келуді көптен армандап жүргем. Алайда сәті түспеді. Мен тіпті сіздерге инвестиция салғым да келген.

**Бөлтірік**. Не, не дейсің? Инвестиция дейсің бе? Сонда қандай бағдарлама бойынша?

**Дәурен**. Өзімнің жеке қаражатымнан.

**Бөлтірік**. Қанша миллион?

**Дәурен**. Қанша болса сонша.

**Төлепберген.** Ох, бил... Мынауың банкі тонаған баскесердің өзі боп жүрмесін.

**Мәрзия**. Ол не деген батпанқұйрық, тегіннен тегін жатқан құйрық?

**Көрпеш**. Ха-ха-ха. О, Құдауәнда! Миллиондап инвестиция салатын «мырза» менің қорамнан шыққаны ма?

**Молда**. Жоқтан барды жаратқан Жаратушының құдіретінде шек жоқ.

***Көпшілік дабырлап кетеді.***

**Бөлтірік.** Тынышталыңыздар. Кедергі келтірмеулеріңізді сұраймын. Біздің бірер минут шаруамыз бар еді. Төлепберген Малбақович, бері шығып кетші.

***Бөлтірік пен Төлепберген алға шығады.***

**Бөлтірік**. Бізден бір қателік кеткен сияқты. Тез мына мырзаны босатуымыз керек. Ақшаның исін сезіп тұрмын. Анандай алтын жүзік аудан әкімінде де жоқ.

**Төлепберген.** Бөлтірік Қасқырбаыч, үш бірдей қылмысты мойындап тұрған күдіктіні босата алмаймын. Төртінші арыз әлі түскен жоқ...

**Бөлтірік /ашуланып/.** Неге, неге босата алмайсың? Аяғындағы кендірді кесе салу да сөз боп па?

**Төлепберген.** Өйткені, рейтингім құлап барады. Аудандағылар «істі ашпайсыңдар» деп жыл сайын ұрсады. Өзіңіз де түсінесіз ғой.

**Бөлтірік**. Өй, сөзіңе болайын. /қынжылып/ Ал, маған «инвестиция тартпайсыңдар. Түк жұмыс істемейсіңдер» деп ай сайын сөгіс береді. Кейде қос қолымды төбеме қойып, осы ауылдан, әкімдіктен безіп кетейін десем, бірінші мынау Қотыркөлден кете алмаймын. Басқа жердің суы жақпайды. Сосын анау құдайатқыр орынтағын қимаймын. Төбемнен тоқпақ кетпейді.

**Төлепберген**. Енді сол үшін ақша алып отырсыз ғой. Ол сіздің жұмысыңыз, Қасқырбаыч.

**Бөлтірік**. Ал, қылмысты ашу сенің жұмысың. Осы уақытқа дейін бірде бір қылмысты ашып көрдің бе? Жоооқ. Сенің рейтингің құламақ түгілі әлдеқашан жердің астына кіріп кеткен. Бір істі аштың не, ашпадың не, одан келіп кетері жоқ. Егер инвестиция тартылатын болса, қосымша жұмыс орны ашылады. Ауылымыз көркейеді. Қалаға көшу тоқтайды. Жұмыспен қамтылғандар көбейсе, қылмыс азаяды. Ең бастысы отчет жақсарады. Түсінесің бе?

**Төлепберген**. Сіз де мені түсініңізші. Бәлкім, мынау арқылы бәлен іс ашылатын шығар, Қасқырбаыч. Онда менің де отчетым жақсарады. Мүмкін, алдыңғы жылы сіздің ұлыңыздың велосипедін ұрлаған, былтыр физрукті жабылып ұрып кеткен де осы шығар.

**Бөлтірік**. Ақымақ. Бір адам бір адамға қалай жабылмақ. Қысқасы былай: біз мұны мұздай киіндіріп қалаға апарайық. Шынымен ауқатты адам болса, айтқан ақшасын беріп, таныстары алып кетер. Өйте алмаса... қайда қамаймын десең де өз еркің!

**Төлепберген**. Сіз қашан да дұрыс шешім қабылдайсыз, Бөлтірік Қасқырбаыч!

***Бөлтірік пен Төлепберген қайта кіріп, Дәуренді алып кетеді.***

**Бөлтірік.** Хім.Біз мұны орталыққа апарамыз.

**Төлепберген**. Так. Аяқастынан албастыдай сап еткен, құжаты жоқ адамды тергемей жіберуге болмайды!

**Молда**. Сүбіханалла. Бұлар енді солай. Өз өзіңе берік бол, брат!

***Төлепберген мен Бөлтірік қос қолынан ұстап, аяғы байлаулы Дәуренді алып кетеді. Дәурен сөйлеп бара жатыр.***

**Дәурен**. Мен бұл ауылға қайтып келемін. Бар ақшамды Сасықкөлге құямын. Санаторий салып берем.

**Молда**. Машаллах!

**Көрпеш.** Сасықкөл емес, Қотыркөл деп дұрыстап айт. Қорлама қасиетті көлімізді.

**Ләтипа.** Мынаның есі дұрыс па, ақшаны көлге құямын дегені несі. Әй, құманым қайда, жез шылапшынымды қайтар деймін.

***Соңдарынан жүгіреді.***

**Дәурен.** Көрде тұрыңыздар, Қотыркөл санаторий болады. Бәстесесіз бе?

**Көрпеш**. Ха-ха-ха. Құдай біледі, мынау жындыханадан қашып шыққан пәле сияқты. Қотыркөлді санаторий қылам дейді. Уа-ха-ха..

**Молда**. Жындылар гавана шекпес болар***. /Молда қалтасынан манағы темекінің қабын шығарып үстел үстіне қояды/*** Мұның ішінде үш тал темекі ғана болады. Нарықтағы бағасы кемі қырық мың.

**Мәрзия.** Қанша дейді?

***Көрпеш қалтасына салып алады.***

**Көрпеш.** Үш тал шылымды қырық мыңға сатып алса – шынында да жындының жындысы, есуастың есуасы екен!

**Молда**. Астафиралла. Біреудің сыртынан басқа біреуге оның бойындағы кемшіліктерді айтуды шариғатта «ғайбат» дер болар. Ғайбат дінімізде қатаң тыйым салынған күнәлі қылық саналады. Е, Аллаһым, күнәһар пенделеріңді кеше гөр.

***Орнынан қозғалып шығып кетеді.***

**Үшінші көрініс**

***Үстел үстінде кепканы салмақтаған Көрпеш. Ашулы. Еркош қорс-қорс жылап отыр.***

**Көрпеш.** Түнімейін қайда болдың?

**Еркош**. Үйде болдым.

**Көрпеш**. Соқ өтірікті. Огородқа түскен сарыжағал теке құсап, өңірің неге сатпақ-сатпақ?

**Еркош**. /үндемейді/

**Көрпеш**. Айт деймін жаныңның барында.

**Еркош**. Айтпаймын.

**Көрпеш**. Айтпасаң – өз обалың өзіңе.

***Көрпеш орнынан атып тұрып, бақыртып, жұлқылай бастайды. Еркош жандәрмен қалтасын қорғайды.***

**Көрпеш**. Немене, қалтаңа алтын тығып алдың ба? Құдай біледі, сен осы шылым тартып жүрсің!

***Күштеп қалтасынан қарап, ескі сағат пен бір тал гавана алып шығады. Оны өз қалтасындағы қораппен салыстырып көреді.***

**Көрпеш.** Оқы мынаны.

**Еркош.** Cohiba Siglo. Кочиба сигл.

**Көрпеш.** Не?

**Еркош**. Ко-чи-ба си-гл

**Көрпеш.** /басынан ұрып қалып/ Тартқан темекісінің түрін. Сен анау жындыны қайдан танисың?

**Еркош**. Қай жындыны?

**Көрпеш**. Таңертең біздің ауладан шыққан тірі аруақты айтам.

**Еркош**. Мәссаған. Әруақ аулада жүр ме?

**Көрпеш**. Өй, әруақ емес, миллионер. Миллионер емес, миы ауысқан. Қысқасы, мына қорап соның қалтасынан шықты. Ал, мынау сенің қалтаңнан шығып тұр. Айт, зәнталақ, оны қайдан танисың деймін. Ол біздің үйдің адресін, сені қайдан біледі?

**Еркош**. Білмеймін мен ондай адамды. Шын айтам.

**Көрпеш**. Білмесең мынаны қайдан алдың?

**Еркош**. Көлдің жағасынан тауып алдым.

**Көрпеш.** Өй, әкеңнің, зәнталақ. Адамды жынды қылғанды көрсетейін саған...

***Еркошты қуа жөнеледі. Шаптығып Мәрзия кеп жез құман мен шылапшынды ортаға лақтырады.***

**Мәрзия.** Мыналарды да көлдің жағасынан тауып алған шығарсың, жетпей желкең қиылғыр. Бесіктен белің шықпай жатып шылым тартқаның аздай, ұрлық істейін дедің бе, көкшешек келгір, қу мола. Ойбай, ойбай, енді елдің бетіне қалай қараймыз.

**Көрпеш. /аңырап/** Мынау не?

**Мәрзия**. Не болушы еді, «заттай айғақ».

**Көрпеш**. Қайдағы заттай айғақты айтып тұрсың?

**Мәрзия**. Ләтипаның дүниесі, ойбай.

**Көрпеш /төмпештей жөнеледі**/. Өй, зәнталақ. Өзі жарамай отырған үйдің шіріген шылапшынын ұрлап не көрінді. Не жетпей жүр саған.

**Мәрзия.** Осы үйде ыдыс-аяқтан көп неме жоқ. Мұны қайтейін деп едің?

**Еркош. /жылап**/ Бекош ағайға тапсырып, ақша қылайық деп едік.

**Көрпеш**. Қай қатын балаңды асырай алмай жүрсің, зәнталақ. Саған ақшаның керегі не?

**Мәрзия**. Битімізді сатсақ та аш-жалаңаш қылмадық. Не қылайын деп едің ол ақшаны, өй, жетпегір.

**Еркеш /сөзін үзіп-үзіп**/ Мен ол ақшаға саған сағат сатып әпергім келген.

**Көрпеш**. Маған? Сағат?

**Еркош**. Иә. Мен үш оқып жүргенде Даниктікіндей сөйлейтін сағатым болса ғой деп армандадым. Қанша айтсам да сендер құлаққа ілмедіңдер. «Әке» деген жазуы бар мына сағатты көлдің жағасынан тауып алдым. Бірақ енді оның еш керегі жоқ. Отқа тастаймын...

***Жүгіріп барып сағатты лақтырады***

**Мәрзия/ақталып, аяп/.** Түй, сағатта басың қалғыр.Әпермейік деген жоқпыз. Ақша болмаған шығар.

**Еркош**. Не сол мың теңгеге қарап қалдыңдар ма? Жоқ, сендер мені ит құрлы санамайсыңдар. Біз сенің болашаққа салып жатқан инвестицияңыз емеспіз пе!

**Көрпеш**. Не? Инвестиция? Не мені бизнесмен деп пе едің?

**Еркош.** Балаңды жақсы көру үшін міндетті түрде бизнесмен болу керек пе? Осы уақытқа дейін балам деп мені бір рет тыңдап көрдіңдер ме? Тіпті әке боп өмірі сынып жиналысына да барған емессің. Ал, Сәбитті әйелі бола тұра өбектейсіңдер де отырасыңдар әлі күнге.. Немене, сонда ол ақша тапқаны үшін ардақты ма? Сонда не біз сенің балаң емеспіз бе? Егер жеңгем бөпе туса, онда маған мүлдем қарамайсыңдар. /өкіріп/

**Көрпеш/ыңғайсыз күйге түсір/**. Һым, не, айтпақшы сынып жиналысың қашан еді?

**Еркош**. Қайдағы сынып жиналысы? Қазір каникул емес пе, сен тіпті менің неше оқитынымды да білмейсің. Бар білетінің ұрсу, жекіру. Мен бала емеспін, келесі жылы оқу бітірем. Сосын қалаға кетем. Қалаға кеткесін көр де тұр, Самал тәтем сияқты қайтып оралмаймын. Самал тәтем неге келмейді білесің бе? Өйткені, өйткені, сендер оған да инвестиция салмағансыңдар.

**Мәрзия**. Қайдағы инвестиция. Қайдағы жоқ пәлені қайдан үйреніп жүрсің?

**Еркош**. Өздеріңді өздерің дамытпайсыңдар. Коучтарды тыңдамайсыңдар. Түк бизнес-пландарың жоқ.

**Мәрзия**. Бұл жерге Самалды неге қыстырып отырсың?

**Еркош**. Енді ше? Жалғыз қыздарың емес пе? Жарайды, мені қойшы, ұлмын, ұра беріңдер. Бірақ Самал қыз ғой. Өзімен сөйлеспей-ақ қойыңдар, тым құрыса инстаграмын қарамайсыңдар ма! Ол болса қайткенде сендерге, ауылға инвестиция саламын деп аффирмация жасап жүр. Ал, сендер оны ойламайсыңдар да. Ойласаңдар, хәл-жайын біліп, ақша салып, көмектесер едіңдер.

**Мәрзия**. Өзіміз жарымай отырсақ, қайдан көмектесеміз?

**Еркош**. Сендер өмірі жарымайсыңдар. Өйткені, сендердің түпсаналарың дұрыс емес. Дұрыс аффирмация жасауды білмейсіңдер. Тупойсыңдар.

**Серкеш**. Қайдағы операция?

**Еркош**. Операция емес, аффирмация. Мен өскенде үлкен бизнесмен болам! Шетелге кетем! Кетсем – келмеймін.

**Мәрзия**. Тәйт, не дейді. Бізді қайтесің? Бізді кім бағады?

**Көрпеш**. Кетеміні несі? Еркош, оның не? Сонда келесі жылы саламыз деп отқан моншаны қайтеміз?

**Еркош**. Онда менің шаруам жоқ. Маған десе биттемек түгілі құрттап кетіңдер. Салсын анау Сәбитің. Вахтадан келгенін міндетсіп, аяғын аспанға асып қойып жата бермей.

**Көрпеш.** Тәйт, ағаңа тіл тигізбе. Мынаның сөзі түйеден түскендей ғой, өзі. Өй, ақырзаманның баласы.

***Көрпеш апалақтап, қалтасынан сипайды.*** ***Cohiba Siglo темекісі шығады.. Еркош жерге жата қалып еңіреп жатыр.***

**Көрпеш. */Өзіне өзі/*** Қап, мына зәнталақты қарашы. Баланың сөзі батпандай, келіннің сөзі кетпендей деп қалай айтқан, ә. Сөзі сүйектен өтті ғой. Мен сендей кезімде ұрлықпен емес, ораққа мініп, ала жаздай шөп шауып, саман құйып, ақша табатынмын... Бірақ, оған не өкпе бар. Сен түгілі өзім үкіметке қол жайып отырмын. Қайтсем нан тауып берем деп жүріп, сенің ержетіп қалғаныңды білмеппін. Сенімен бір сәт сөйлесіп, еркелетпеппін де ғой... Сыйлық жасамақ болдым дей ме.

***Басын шайқап, ыңғайсызданып шығып кетеді. Мәрзия баласын алдына алады.***

**Мәрзия.** Тұршы балам. Өй, құлыншағым сол, әкеңе деген ниетіңнен айналайын. Бірақ соған бола ұрлық істегенің жарамады. Әкең қай бір жұмысынан қалып жатыр. Оған сағаттың керегі не? Түскі шәй, бескі шәй, кешкі шәйді бәрібір онсыз ішпейміз.

**Еркош**. Мен оған сағат сыйлап көңілін бұрғым келді. Уақытты бағаласын дедім.

**Мәрзия.** Ой, ақылды тентегім сол. Тұр, жылама! Тек шыныңды айтшы, анау адамды қайдан танисың? Ол саған неге үйір боп жүр?

**Еркош/жылауын қойып қызықтай/**. Қай адам?

**Мәрзия**. Бүгін қорадан шыққан. Сені сұраған, жартылай жалаңаш адамды айтам. Қолында алтын жүзігі бар.

**Еркош**. Ондай адамды танымаймын, рас айтам, мама.

**Мәрзия**. Онда әлгі қымбат шылымды қайдан алдың?

**Еркош**. Көлдің жағасынан тауып алдым, мама. Аузыма салғаным болмаса тартқан жоқпын. Өллаһи-беллаһи.

**Мәрзия**. Ех, балам-ай, балам-ай. Осы саған не жетпейді?

**Еркош**. Маған..., маған сендердің жақсы көргендерің жетпейді. Тамақ тауып бердің, киім алып бердің, сонымен бәрі бітті ма? Ол міндеттерің емес пе? Анау Сикошты папасы үнемі балыққа апарады. Жыл сайын куртка әпереді. Каспиіне апта сайын ақша салып тұрады. ҰБТ-дан жақсы балл алса, айфон-15 әперем депті. Мен болсам ескі самсунгпен жүрмін. Ал, сендер, жаман кепканы тозады деп тығып қоясыңдар. Папам мені жақсы көрмейді. Жақсы көрсе красовка әперер еді. Мен қазір 39 кием. Бірақ былтырғы 38 размермен әлі жүрмін. Басқа ұлдардың бәрі 39 киеді. Бәшпейларым қайрылып әрең жүремін.

**Мәрзия**. Жыламашы құлыным. Сол әкең сен түгілі, кейде мені де жақсы көрмейтін сияқты.

**Еркош**. Жақсы көрмесеңдер неге үйлендіңдер? Анау Сәбит ағамды қарашы, Күнтимеске «Жан, джан» деп үздігеді де отырады.

**Мәрзия/сәл үнсіздіктен соң**. Мен екінші курс оқып жүргенде... Денеме жара шығып, ем алуға осында келдім. Папаң аяқ астынан алып қашып кетті. Оған дейін оны танымайтынмын да.

**Еркош/жылауын қойып таңырқап/**. Мәссаған. Папамның басы қақпайды екен ғой. Сен не істедің?

**Мәрзия**. Мен не істейін?... «Кетем, тұрмаймын» деп сойқанды салудай-ақ салдым. Бірақ кемпірлер «кетсең – өлігімнен аттап кет» деп табалдырыққа жатып алды. Сөйтіп, не оқу жоқ, не тоқу жоқ, қалдық осы Қотыркөлде... Денемдегі жарам кетті. Ал жүректегі жара...

**Еркош**. Жүректегі жараң не болды?

**Мәрзия**. Жүре келе әкеңді жақсы көріп кеткен сияқтымын. Одан кейін өмірге сендер келдіңдер.

**Еркош**. Всеравно. Сонда не, о кезде тоқылдақтар болмаған ба?

**Мәрзия*./есіне әлдене түсіп күліп/*** Тоқылдақ па, болды ғой. Желікбас жігіттер терезеге шеге қарып, тас байланған жіп іліп кетіп, түнімейін тоқылдататын.

**Еркош.** /қуанып кетіп/ мә, күшті әдіс екен. Бірақ оны айтпаймын. Полицияға ешкім арыз жазбады ма? Бұл деген не ғой енді... Тұрмыстық зорлық-зомбылық.

**Мәрзия**. Е, милиция бұлардың туыстары, «Бақылдақ» қайнаға болатын. Анау Төлепбергеннің әкесі.

**Еркош.** Кругом коррупция десейші.

**Мәрзия**. Солай балам. Күнкөріс деп жүріп, сенің қалай ержеткеніңді білмей қалыппын. Самал да солай бір-ақ күнде бойжетіп, мектеп бітірді де, мүлдем келмейтін болды. Ертең сен де сөйтсең, сонда менің күнім не болады?

**Еркош**. Мен баяғы бақырауық Еркош, боқмұрын пацан емеспін. Келесі жылы студент болам. Мен енді түсіндім. Сендердің өздеріңе любовь жетіспейді. Сол үшін суып кеткенсіңдер. Бірақ, бірақ, сендер қанша жерден маған суық болсаңдар да, мен сендерді жақсы көрем.

***Еркош еркелеп отырған шешесінің алдынан атып тұрып, кілт бұрылып шығып кетеді.***

**Мәрзия.** Еркош, Еркош, тоқта, тоқта деймін. /Шылапшынды бір теуіп/ Сәния, әй, Күнтимес. Мыналарды Ләтипаға апарып тасташы, қараңқалғырды. Арыз жазып, біздің үйден табылса, ел-жұртқа күлкі болармыз.

**Төртінші көрініс.**

***Ләтипа қолына өзінің заттарын ұстаған Сәнияны көріп таңғалады.***

**Ләтипа**. Көтек. Күнтимес келін? Сен қайдан сайтандай сап ете қалдың?

**Сәния.** Ой, теть Латипа, пожалыста, не говарите мне Күнтимес. Апашка, бүгін бар ғой, ваще сумащедщий күн болды. Зато интернесный болды. Прикин, таңертең туалатке барсам, қолында дәу печаткасы бір красавчик жігіт тұр. И он мне сказала Күнтимес. Какой там Күнтимес, я уже кап-карашка.

**Ләтипа**. Сол «красавчигің» бүкіл ауылды алатайдай бүлдірді ғой. Бір түнде апыр-топыр болдық. Жын ба, шайтан ба, адам білмейді. Мынаны сіздің үйге сол апарып тастап па?

**Сәния**. По моему не он, Еркош кажеться. Аташка оны отдуши сойды бүгін. Жалько оған. И так оны ешкім адам демейді.

**Ләтипа**. Түсінсем бұйырмасын.

**Сәния**. Действительно мыналарды неге металломға тапсырып жібермейсіз. Сондай тяжелый.

**Ләтипа**. Е, сен не түсінесің. Бұл енемнің көзі. Оған төркінінен жасауымен бірге келіпті. Өлерінде «аштан өлсең де ақша қылмаңдар. Ақырғы адам қалғанша Қотыркөлді тастап кетпеңдер» деп өсиет етіп еді.

**Сәния**. Что такое «өсиет»? Завещание что ли? Айтпақшы, сіз бала туғансыз ба?

**Ләтипа**. Құдайға шүкір, екі ұл, бір қыз таптық қой.

**Сәния**. А они где?

**Ләтипа**. Бай капут болды. Бала-шаға түгел қалада. Көшіп кетейін десем, енемнің әруағы кешпейтін сияқты. Уф...

**Сәния.** Сонда всю жизнь ауылда қаласыз ба? Ауыл маған вообще скучно. Жарько. Элементарный пляждің өзі жоқ.

**Ләтипа**. Анау іргедегі Қотыркөл, суы шипа, мың да бір ауруға ем. Одан артық қандай пляж керек.

**Сәния.** Фууу. Даже атының өзі противная. Ладно, пляжді қойшы, душ бар. Не толька педикюр, маникюр, театр, даже клубтың өзі жоқ, Дискотеканы сағындым.

**Ләтипа**. Біз де сіздей болғанбыз. Сіз де біздей боларсыз.

**Сәния**. Ужас. Если енешкам маған как, қалай еді, «осиеть» айтып кетсе, я должень что на всю жизнь осында қалуға?

**Ләтипа**. Енді ше? Сонда сен үлкендердің сөзін аяқасты етейін деп пе едің?

**Сәния**. Не...не..неть. Ни за что. Келесі жылы қалаға кетеміз. Ертең мен бала тусам, мұнда садик те жоқ.

***Сәния шошынып үйіне қарай қашады***

**Ләтипа**. Түскеніңе төрт жыл болды. Топырлатып тапсаң қайда қалдың.

***Сәния естіп қалып долданып қайтып келеді.***

**Сәния.** Туам ба, тумайм ба, сама знаю. Если че, келесі жылы эко жасатам. Баламыз жоқ болса да зато Сәбит екеумізде любовь бар. Ал, сенің тапқан балаларың қайда? Неге бақпайды? Отырсың не байың жоқ, не балаң жоқ.

***Сөзін аяқтамастан жыламсырап шығып кетеді.***

**Ләтипа.** Ой, шашы жалбыраған албасты. Сені де біреу қатыным бар дейді-ау. Шолжаңдап жүруші едің, жаныңа батқанда қазақша сайрап кеттің ғой. Тілің қалай ащы. Не мен байға тигісі келмейді дейсің бе? Ауылда молдадан басқа басы бос еркек жоқ болса қайтем? Оның өзі ымға да, дымға да түсінбейді. Етімнің қызуы, бетімнің қызылы қайтқан жоқ. Дәрет алам десең құманың міне, шылапшының міне, қолыңа суды өзім-ақ құяйын дегенді меңзеп, күн сайын есік алдына қойып қоямын. Ал ол болса «Алла-Тағала адам баласын жұп қылып жаратқан. Жалғыздық бір Құдайға ғана жарасқан» деп сарнатып уағыз оқығаннан басқа бітірері жоқ. Жұртқа ақыл айтқанша алдымен өзі істемей ме!

***Бесінші көрініс***

***Әкімдік. Костюм-шалбар киген, қара көзілдірік таққан Дәурен ортада. Шипажайдың макеті салынған бильборд. Тұрғындар түгел жиналған.***

**Бөлтірік.** Құрметті ауыл тұрғындары. Сіздерге қуанышты жаңалықты жариялауға рұқсат етіңіздер. /ду қол шапалақ/ Үстіміздегі жылдың екінші жартыжылдығында біздің ауылдық округте құны 112 млн теңге тұратын жобаның құрылысы басталмақ. /ду қол шапалақ/ Қазіргі таңда мердігерлерді іріктеу жұмысы жүріп жатыр. Инвестиция салушы кәсіпкер Дәурен Жарбосынұлы Сүлейменов! /ду қол шапалақ/ Дәурен Жарбосынұлы Қотыркөлдің жағасынан аумағы 360 шаршы метрлік шипажай салып, 8 адамды тұрақты жұмыспен қамтымақ. Нысан жылына мыңға тарта адамды қабылдауға қауқарлы. Біздің Қотыркөл туристер көп келетін мекенге айналмақ.

**Төлепберген**. Оның аумағына камералар орнатылады. Сондықтан осторожно болыңдар. Қылмысқа жол жоқ.

**Көрпеш**. Ха-ха. Мынау шынында да есі ауысқан екен. Айдаладағы Қотыркөлге кім келуші еді?

**Молда /қызына қарсы шығып**/ неге олай дейсіз, ағасы. Жер бетінде Қотыркөлдей шипалы су жоқ. Мен денеме алапес қаптап, бармаған жерім, баспаған тауым қалмады. Сонда осы Қотыркөл туралы естідім. Өздеріңіз көргендей, он күн шомылғаннан кейін, алапесімнен құлан-таза айықтым. **/Білегін түріп қолын көрсеткен кезде қолындағы татуировкасы көрініп қалады/**

**Көрпеш**. Һа-һа-ха. Андағы «алапесіңіз» теріңізді кесіп тастамасаңыз, көріңізге бірге кетер.

**Ләтипа**. Молдакең дұрыс айтады. Мен келін боп түскеннен кейін екі жыл бала көтере алмадым. Сонда енемнің айтуымен он күн батпағына аунадым. Көп өтпей аяғым ауырлады. Текке кекеткенше, анау шолақ киген шоштақай келініңізді балшығына доңыздай домалатыңыз. Сонда баланы торайша топырлатады.

**Мәрзия**. Менің келінімде шаруаң болмасын. Арабтың тоқалы құсап бүркене қалған түріңді ұрайын. Менің Сәнияшым қалада туса да, ауылға кеп тезек жағып, күл тасуға көніп отыр. Қағынан жеріп, қалада тентіреп жүрген сенің балаларыңдай емес.

**Ләтипа**. Менің балам келмейін деп отқан жоқ. Келейін десе...

**Төлепберген /ысқырып қалып/**. Хватить. Тоқтатыңыздар, әйтпесе екеуіңізді де қамап тастаймын. /пауза/ Қотыркөлдің суы қасиетті екені рас. Мен сендерге қызық айтайын, оған түнде жасырынып келіп түсетіндер бар екен.

**Көрпеш**. Ха-ха-ха. Соқ, қырық өтірігіңді.

**Төлепберген**. Рас. Оқиға орнынан заттай айғақтар табылды.

**Мәрзия**. Менің баламның тағы несін тауып алдың?

**Бөлтірік**. Тоқтатыңыздар. Меценат мырзадан ұят болмасын. Келесі сөз, елімізге белгілі кәсіпкер, Атымтай Жомарт азамат Дәурен Жарбосынұлына беріледі.

***Дәурен ыңғайсызданып ортаға шығады.***

**Дәурен.** Хым, не айтайын. «Басы қатты болса аяғы тәтті болады» деген осы. Бәрі әкім мырза айтқандай болады. Қотыркөл шипажайына келушілер көп болады деп ойлаймын. Айтқандай, өткенде уәде еткен ақшаны әкім мырза арқылы түгел шоттарыңызға аудардым.... Хым... Менің бір ғана өтінішім бар еді.

**Бөлтірік.** Айтыңыз, айтыңыз Дәурен Жарбосынич.

**Дәурен**. Өткенде түнделетіп суға түскен, біз, не ғой..., мен едім. Сол жерде менің сағатым түсіп қалыпты. Мүмкіндік болса соны тауып берсеңіздер екен. Кім тауып алса... соған мың доллар беремін.

**Төлепберген**. Қанша?

**Дәурен**. Мың доллар. Аз десеңіздер тағы қосамын.

**Бөлтірік.** Сіз көлдің қай маңайына түсіп едіңіз?

**Дәурен**. «Суға түсуге болмайды» деген тақтай ілінген жерге.

**Ләтипа**. Сонда мың долларың неше теңге болады?

**Дәурен**. Шамамен төрт жүз елу мың...

***Ләтипа шар етіп көлге қарай жүгіре жөнеледі. Оның соңынан Мәрзия, «әй, қатын, тоқта» деп Көрпеш, ысқырып қалып Төлепберген, бәрі сыртқа ұмтылады.***

**Бөлтірік.** Мыналардың түрі жаман. Мен барып тәртіпке салып келейін.

**Көрпеш.** Мыналардың есі дұрыс емес шығар. ***/ол да жүгіріп сағат іздеуге кетеді/.***

***Молда да шыға бергенде Дәурен қолынан ұстап қалады. Сырт-сырт соққан сағат дауысы естіледі.***

**Молда /қалтасынан тәспіғін алып шығып/.** Е, қу, дүние-ай. Ақша, байлықтың түбіне жеткен ешкім жоқ. Одан да ақиретіне азық болар намазға жығылса нетті?

**Дәурен**. Молдеке, намазға жығылғаныңызға біраз болды ма?

**Молда**. Иншалла. Он бес жыл болып қалды. Бәрі де Алланың қалауымен.

**Дәурен**. Ех... Ендеше менің құлшылығымды тастап кеткеніме де сонша боп қалды...

**Молда /селк етіп/**. Как так?

**Дәурен**. Көршіміз медрессе бітіріп келген тақуа жігіт еді. Соның айтуымен, он үш жасқа толар-толмастан дінге жығылдым.

**Молда**. Тым ерте бастаған екенсіз.

**Дәурен.** Мектепте жүргенімде менің ішім толы өкпе-реніш болатын. Қоғамға да, заманға да, тіпті ата-анама да. Ол ең бір қиын кездер еді ғой. Ал көршімнің уағыздары түнек басқан жан сарайыма нұр шашты. Оның айтқан әр сөзі жүрегімді жұбатты. /пауза/ Жадым тұнық жаспын ғой, не айтса бәрін жаттап алдым. Санамда бәрі сайрап тұр. Сенбесеңіз, мұсылманның қырық парызын сұраңыз, жатқа айтып берейін.

**Молда**. Қалай қырық парыз, бесеу емес пе еді? А, анау нені айтасың ба, жоқ, жоқ, конешна сенем ғой. Әрі қарай айта беріңіз.

**Дәурен**. Әрі біз оқып жүргенде ауылда свет болмады. Газет-журнал келмейді... Ақша жоқ. Дін жолында жүргесін, жұрттың балалары сияқты темір-терсек те ұрлай алмадым. Содан ба, сыныптастарым мені сыртқа тепті. Бүкіл әлемде жалғыз қалғандай сезіндім. Оның үстіне әкем арақ ішетін. Шешем де жұмыссыз. Екеуі күнара ренжісетін. Өштерін менен алып, мені ұрады. Сондай кездері өзіме қол жұмсағым келіп кететін...

**Молда**. Астағифиралла. Суицид – Алланың кешірмейтін күнәләрінің бірі. Нанбасаң интернеттен қара. Өйтуге ни как болмайды. Мүфтияттың бізге өзіне қол жұмсаған адамдардың жаназасын шығармаңдар деген приказы бар.

**Дәурен**. Құдай сақтасын. Ол кезден өттік қой. Қиындықты көп көрдік. Кейде нанның өзі болмай қалатын. Нан болса шәй табылмайтын.

**Молда**. Ол да бір сынақ қой.

**Дәурен**. Сөйтіп жүргенде, әкем туған күніме сөйлейтін сағат сыйлады. Қазір базарда мың теңгеден толып тұрған қытайдың жаман сағаты. Қуанышым қойныма сыймай бүкіл ауылға көрсетіп алақайлап жүгіріп шықтым. Бұл менің өмірімдегі ең бір бақытты шақ еді. /пауза/ Сөйтіп, мектепті бітірдік. Мен медрессеге түсіп, молда болам деп армандадым.

**Молда**. Дұрыс, дұрыс. Бәрі де Алланың қалауымен ғой.

**Дәурен**. Дегенмен қалағанымдай болмады. Медрессеге түсе алмадым. Қағылып-соғылып жүріп диплом алдым. Оқып жүргенде де намазымды тастамауға тырыстым. Бірақ, ақырына дейін алып жүре алмадым. Намаз мені тастап кетті.

**Молда.** Әсілі, намаз адамды тастамайды. Пенде намазды тастайды. Бәрі де шайтан лағнетолланың кесірі.

**Дәурен**. Шайтанның қатысы жоқ-ау. Күн көру керек болды. Амал жоқ бір арақ қоймасына қарауыл боп жұмысқа тұрдым. Алайда иесі оңбаған адам екен. Қатынын тастап жас әйел алып, көлікті қолғапша ауыстыратын біреу дейтін. Сөйте тұра, жалақымызды бермей, қаңғыртып жіберді, жала жауып, мойнымызға ақша мінгізді.

***Молда сезіктене қарайды***

**Дәурен.** Тырбанып жүріп, әйтеуір бір кәсіпке қол іліктірдім. Жасыратыны не бар, ұрлығым да болды. Сөйтіп, молда болам деген басым, бір күні бизнесмен боп кеткенімді білмей қалыппын. Қазір Құдайға шүкір, төрт-бес зауытым бар. Ақша деген мен үшін проблема емес... Бірақ, байлық бақыт әкелмейді екен. Бір кездегі арманымнан адасып қалдым. Әлемнің бүкіл брендттерін кисем де... одан ләззат таппадым.

**Молда**. Е, бәрі де Алланың қалауымен. Сен молда болам деп жүріп бизнесмен боп кетсең, мен керісінше, бизнесмен болам деп жүріп, молда боп кеттім.

**Дәурен**. Қалайша?

**Молда**. Е, ол ұзақ әңгіме. Темекің бар ма?

**Дәурен**. Жоқ. Мен темекі шекпеймін. Анда-санда ішкенде гавана тартқаным болмаса.

**Молда.** Гавана шекпегелі қай заман... Армиядан келгесін ет зауытына жұмысқа тұрдым. Бірақ екі жылдан кейін ол жабылып қалды. Жағалай бардак басталды. Күн көру үшін адам не істемейді. Құдай өзі кешірсін, ауыл аралап арақ саттым. Бірді-бірге сапырдым. Тұтас складтарым болды. Ақша деген мыш-мыш түсіп жататын. Байлық есіртпей қоя ма, қыздай қосылған әйелімді, үш баламды тастап, жас қыз алдым. Көліктің неше атасын міндім. Бір күні серіктесіммен табысты бөлісе алмай төбелесіп, байқаусызда пышақ сұғып алыппын. Сөйтіп, Алланың қалауымен түрмеге түстім.

**Дәурен**. Қоймаңыз «Алтын орда» жақта ма еді?

**Молда**. Әй, қойшы, есіме алғым келмейді. Сонымен 7 жылға сотталып, бес жыл отырып шықтым. Шықсам, жас қатыным басқа байға тиіп кетіпті.

**Дәурен**. Бәйбішеңізге бармадыңыз ба?

**Молда**. Балаларым бетіме түкіріп қуып шықты. Уайымнан ба, күтімсіздіктен бе, денеме жара шығып кетті. Қайда барсам да ем қонбады. Ақыры, осы қасиетіңнен айналайын Қотыркөлден дауа таптым. Түрмеде тәубеме келіп, намазға жығылдым. Енді мұндағы аңқау елде молдалық қылып, жан бағып жүрген жайым бар. Басқа қайда барасың? Дипломым жоқ. «Сотталғансың» деп жұмысқа екібастан алмайды. Сен де мұнда емделуге келдің бе?

**Дәурен**. Жоға. Мүлдем басқа себеппен.

***Шуылдап көпшілік жетіп келеді.***

**Бөлтірік.** Дәуке,Дәурен Жарбосынич, қада қағылған жерден радиусы жүз метр жерді түгел қарап шықтық.

**Ләтипа.** Әр тал шөптің түбін тексердік.

**Төлепберген**. Ол жерде бізден бұрын 38-39 размерлі аяқ киім киген бір топ адам болыпты. Солар қағып кеткен шығар. От, сволыштар.

**Дәурен**. Қап...

**Бөлтірік.** Көрші ауылда алтын іздейтін құрылғы бар деп естігем. Мүмкін машина жібертіп алдыртайық.

**Төлепберген**. Точна! Оған дейін мен бүкіл ауылды тінтіп шығам. Егер бұлар алса, жердің астына кіріп кетсе де табам.

**Дәурен**. Ол сағат алтын емес... Жәй, қытайдың пластмасса сағаты.

**Көрпеш**. /Жұлып алғандай/ Бір құлағы жоқ па?

**Дәурен**. Иә, тап өзі. Бір құлағы жоқ ескі сағат...

**Көрпеш**. «Әке» деген жазуы бар?

**Дәурен**. Дәл өзі, әкетайым. Сізде ме ол?

**Көрпеш.** **/Өкіріп жылап жібереді/** Оны біздің зәнталақ пешке тастап жіберді. Әттең, мың доллар, қайран төрт жүз елу мың...

***Бәрі де шу ете қалады.***

**Дәурен.** Қайсы зәнталақ. Еркош па?

**Көрпеш**. Сол зәнталақ...

**Төлепберген**. Ох... ол оның қолына қайдан түсіп жүр. Қазір қылмыстық іс қозғаймын...

**Дәурен**. Жо-жоқ, іс қозғап керек емес. Жә, бұйырмаған шығар. Ол сағат қалтамда соғып тұрғанда, әкемнің жүрегі соғып тұрғандай әсер етуші еді.

**Бөлтірік /Көрпешке/.** Сіздің мұныңыз қалай? Қай бетіңізбен айтып тұрсыз?

**Төлепберген**. Вот именно! Бұл жерде ұйымдасқан қылмыстың ізі шығып тұр.

**Молда**. Сабыр, сабыр... Халайық, бұл істе де бір хикмет бар. Мына азамат бізге үлкен ғибрат көрсетіп тұр. **Алла тағала Құран кәрімде: «Аллаға құлшылық қылыңдар. Оған еш нәрсені ортақ қоспаңдар. Және әке-шешеге, жақындарға, жетімдерге, міскіндерге, жақын көршіге, бөгде көршіге, жан жолдасқа, жолда қалғандарға және қол астындағыларға жақсылық қылыңдар****» бұйырған. Олай** болса, бұл азамат ата-анасының өзі түгілі, қалдырған бұйымының өзіне зор құрмет көрсету арқылы бізге ізгілікті жол нұсқап тұр.

**Ләтипа**. Мен де енемнің дәрет алатын құманы мен шылапшынын әлі күнге көзімнің қарашығындай сақтап келемін.

**Молда**. Осындай ізетті, инабатты перзент тәрбиелеген ата-анаға қалай разы болмассың. Кәне, рұхсат етсеңіз, мен олардың рух шәріптеріне бір дұға жасап жіберейін.

**Ләтипа.** Сөйтіңіз, сөйтіңіз...

**Дәурен**. Менің әке-шешем тірі...

***Бәрі «не дейсің» деп ошарыла қалады.***

**Көрпеш.** Ха-ха-ха**.** Осы сен кімсің? Есің дұрыс немесің бе? Бұл жаққа қайдан келдің?

**Дәурен**. Кешіріңізші, Көрпеш аға, айта алмаймын.

**Мәрзия/көпшілікке қарап/.** Бұл біздің үйдің адамдарының атын қайдан біледі?

**Молда**. Бәрі де Алланың қалауымен болмақ. Құдайсыз қурай сынбайды. Сізді мұнда тап қылған қандай құдірет?.

***Бәрі «соны айтам» деп таңырқаса қарайды.***

**Дәурен.** Қандай құдірет дейсіз бе?

***Дәурен үндемей жүре береді.***

**Мәрзия.** Мынау меңіреу боп қалғаннан сау ма?

**Көрпеш**. Осыған сеніп жүрген біз ақымақ.

**Ләтипа**. Мәссаған. Менің каспиіме 69 мың түсіпті.

**Молда**. Уау! Менің де.

**Бөлтірік**. Мен қолма-қол алып алғам.

**Төлепберген**. Маған да наличка берді.

**Көрпеш.** Мәссаған, маған да түсіпті.

**Мәрзия.** Маған да түсіпті.

***Алтыншы көрініс***

***Тұйық көлдің басы. Қамыс, қоға қарауытады. «Суға түсуге болмайды» деген тақтайша тұр. Түбінде жиылмалы орындықта Дәурен көрермендерге қарай отыр. Халатты желбегей жамылған. Қолында Cohiba Siglo маркалы гавана темекісі. Кірпіштің үстіне жайған фанер «дастарханда» сыра. Қамыс арасынан шашы су, халат киген қыз шығады.***

**Самал.** Бейне уақыт тоқтап қалған сияқты... Мазаңды алар ешкім жоқ. Кайф.

**Дәурен**. (Түсініксіз мырс етеді).

**Самал**. Әбден сағыныппын. Рахат-ай.

**Дәурен.** Несі рахат. Төрт жағынан түтін салғанның өзінде маса жаудай талап тастады. Ищай...

**Самал**. (наздана күліп Дәуреннің иығына асылады). Сен не, тоңып тұрсың ба?

**Дәурен**. Енді ше, түн ғой.

**Самал**. Ал мен болсам күйіп-жанып барам.

**Дәурен**. Отыршы, әңгімелесейік...

**Самал**. Мынадай жерде, мынадай түнде қайдағы әңгіме. Жүр, суға түсейікші...

***Дәуренді иығынан тартып тұрғызып көлге қарай сүйрейді. Ол қашқақтайды. Самал су шашып ойнай бастайды.***

**Дәурен**. Туу, балық боп кеттің бе?

**Самал**. Иә, алтын балықпын. Сенбейсің бе, не? Кәне, үш тілегіңді айт!

***Су шашып қуалауын жалғастырады.***

**Дәурен**. Бірінші тілегім..., кел, отырайықшы.

***Екеуі бір-бірін қуып жүріп, төсеніш үстіне бірге отырып, жамылғыны жамылады.***

**Самал.** Ал, отырдық... Енді екінші тілегіңді айт!

**Дәурен**. Екінші тілегім... әңгіме айтшы.

***Дәурен қалтасынан гавананы алып, «дастарханға» қояды. Қорабын қалтасына салады. Бірақ оттық таба алмайды.***

**Самал**. Не айтам?

**Дәурен**. Білмеймін. Енді сенің туған жерің ғой. Мен ауылым туралы айтсам таңға дейін тоқтамас едім.

**Самал**. Анау солдан оңға санағандағы үшінші бағанды көріп тұрсың ба?

**Дәурен**. Қайсы? Анау жарық жанып тұрған ба?

**Самал**. Иә, сол біздің үй. Болашақ 24. Үйдің іші у-шу боп ұйқыға енді жатып жатқан шығар.

**Дәурен**. Міне, қызық. Енді көзі іліне бергенде сен геленвагенмен жетіп барсаң...

**Самал**. ***(Самал орнынан атып тұрады).*** Мәссаған! Шынымен неге сөйтпеске! Іргеге келіп тұрып, қалай бетінен бір сүймей кетем!

**Дәурен**. Мінекей, кілтіңіз. Мархабат! Бәстесесің бе, мен сен келгенше осында сыра ішіп отыра тұрамын.

***Дәурен жанында жатқан шалбарының қалтасынан кілтті алып Самалға береді. Самал алып бара жатып қайта оралады.***

**Самал.** Мә, мен бепілдетіп геликпен жетіп барсам... Үйдегілер талып қалатын шығар. Есікті қаққанда бірінші мамам шығады. Тук-тук. «Кімсің?» дейді. Мен «Самалмын мам» деймін. Ол есік ашуды ұмытып... «Ойбай, Көрпеш» деп кері жүгіреді. Папам болса «не болды, Мәрзия?» деп ойбайлайды. Осы кезде інім Еркош оянып, азан-қазан болады. Сәбит ағам вахтада. Сол екі ортада көршіміз Ләтипа жетіп келеді. Еркош «777» деген нөмірі бар геликті көргенде...

***Самал қиялына беріліп сөйлеп келе жатып, кілт тоқтайды.***

**Самал /сылқ етіп көңіл күйі түсіп кетеді/**. Жоқ болмайды. Мен мана мамама Ыстықкөлде жүрмін деп құлақтан тебе салған екем ғой.

**Дәурен**. «Ыстықкөлің» мынау болса.. Ищай, суығы қандай болмақ.

**Самал**. Аттестат алған күні осы жерге келіп, таң атқанша суға түсіп едік.

**Дәурен**. Біз де сөйткенбіз...

**Самал**. Сосын таң алдында осындай бір босаған коланың ыдысына әрқайсымыз үш арманымызды жазып, ішіне салдық та, суға лақтырдық.

**Дәурен**. Біз де. Бірақ біз суға лақтырған жоқпыз. Жиырма жыл өткен соң қазып аламыз деп, жерге көмдік. Қыздар «сен болашақ имамсың ғой, ал дұрыстап намазда» деп мазақтап еді.

**Самал**. Біз де сөйтуіміз керек еді. Қотыркөл дегеніміз алақандай тоған екені есімізден шығып кетіпті. Көп өтпей оныншы сыныптың ұлдары тауып алып, ашып оқып, армандарымыз әшкере болып еді. Қайдан білейік. Бір қияли сыныптасымыз «мұхиттағы кемешілер сүйтеді. Ағыс армандарды алысқа апарады» деген.

**Дәурен (шегі қата күледі).** Ой, шегім-ай. Сондағы «мұхиттарың» мына Қотыркөл ме?

**Самал /намыстанып/.** Аты Қотыр болғанмен, бұл қасиетті көл. Бұған он күн түскен адам бар ауруынан құлан-таза айығады.

**Дәурен**. Қойшы.

**Самал**. Рас айтам.

**Дәурен**. Жақсы, сенейін. Сонымен сен әлгі ыдысқа не деп жаздың.

**Самал**. Бірінші оқуға түсіп, диплом алсам деп жаздым.

**Дәурен**. Тәәк, оның орындалды. Екінші?

**Самал.** Екінші, бизнес ашып, ақша жинап, Қотыркөлдің жағасынан санаторий ашам деп қиялдадым...

**Дәурен.** Нерентабельный план. Дегенмен, алдыңа үлкен мақсат қойған не деген бақытты жансың.

**Самал**. Сонда сенің ешқандай арманың болмады ма?

**Дәурен**. Жә. Бұл тілегің де періштенің құлағына шалынды дей бер. Сонымен үшінші арманың қандай болды екен?

**Самал**. Қойшы. Ұялам.

**Дәурен**. Айтшы деймін.

**Самал**. Ешкімге айтпайсың ба?

**Дәурен**. Оллаһи-беллаһи.

**Самал**. Балаларым көп болса... дегем.

**Дәурен**. Мен де тап солай жазып едім...

**Самал**. Рас па?

**Дәурен**. Енді ол тақуа кезім ғой. Өтірікті ауыр күна санайтынмын.

**Самал**. Онда неге қырықтан асқанша үйленбей жүре бердің?

**Дәурен.** Сені күттім.

**Самал.** Соқпаш өтірікті.

**Дәурен**. Оллаһи-беллаһи. Самал, алтын-балығым, екінші де, үшінші де, жалпы өмірдегі жалғыз тілегім, жарты шақырым жерге кеп тұрмыз ғой. Жүрші, ата-анаңның батасын алып, екеуміз мәңгілікке бір болайық.

**Самал**. Басың қақпай ма, тым құрығанда алдымнан өтіп, құлағдар етпейсіңдер ме? Осылай жетіп барсаң мамам талып қалар. Сосын мен ұялам...

**Дәурен**. Онда жеңгеңе айтқыз.

**Самал.** Кімге? Күнтимеске ме?

**Дәурен**. Күнтимесі несі?

**Самал.** Жеңгем ғой.Ол келін боп түскеннен кейін қарайып кетем деп үйден шықпайтын. Сол үшін жұрт оған «Күнтимес-келін» деп ат қойып жіберіпті.

**Дәурен**. Қатырған екен. Шын аты кім?

**Самал.** Сәния. Видеозваноктан көрем, қазір нағыз ауылдың әйелі дерсің. Оған бірдеңе айтсаң сол сәтінде-ақ Ләтипаға айтады екен. Ал Ләтипаны білем ғой, бес минутта бүкіл ауылға жайсын. Жоқ, болмайды. Мен ақ босағадан абыроймен аттанғым келеді. Ақ көйлек киіп, ұлан-асыр ұзату тоймен, сыңсу айтсам деймін. Оған әке-шешемнің жағдайы жоқ. Тойға қажет ақшаны мен әлі жинаған жоқпын.

**Дәурен**. Туу, ақша деген проблема емес деп қашанғы айтам. Менің бар жиғаным сенікі. Миллион ба, миллиард па, ала бер.

**Самал.** Жоқ, олай болмайды. Мен өзіме керектіні өзім жинаймын. Кейін әлдекімнің бетіме басқанын қаламаймын.

**Дәурен**. Мен саған жаныммен ант етейін. Ешкім бетіңе жел боп тимейді. Кім саған қарсы келуі мүмкін? Менің жалғыз тұратынымды өзің білесің ғой.

**Самал**. Дәурен?

**Дәурен**. Иә, Самал?

**Самал**. Сен неге туыстарыңмен, ата-анаңмен араласпайсың? Соңғы рет қашан звондадың?

**Дәурен**. Қашан сөйлескенім есімде жоқ. Жақында ақша салып жібергем. Сөйлескім-ақ келеді. Бірақ, бірдеңе жібермейді.

**Самал**. Сол баяғы велосипед әпермегені үшін бе?

**Дәурен.** Мүмкін...

**Самал**. Есесіне, сағат әперді ғой.

**Дәурен**. /Сағатты алып қарап тұрады/. Әлемде 26 миллион доллар тұратын сағаттар бар. Ал, мынау мықтаса мың теңге шығар. Бірақ бұны бүкіл әлемнің байлығына бермес едім.

**Самал**. Біз неге осы түкке тұрмайтын нәрсені сонша құндаймыз. Алайда ең бірінші орындағы құндылықты ескермейміз. Әкең, анаң әлі тірі ғой. Қартайып та тұрған жоқ. Неге сен оларға осы жаман сағатқа қарағандай қарамайсың? Күн сайын қоңырау шалып, ай сайын барып тұрсаң да кім кедергі?

**Дәурен**. Қойшы. Сен де іргеге келіп тұрып, үйіңе барғың келмейді ғой.

**Самал**. Мен... мен... Күн сайын хабарласып, ватсаптан бәрін біліп тұрғандықтан ба, сағынышым сөніп қалған сияқты. Ал, Қотыркөл... Оны сағынбау мүмкін емес... Дәурен, егер, біз үйленсек, папа-мамаңды қолымызға аламыз ба?

**Дәурен.** Айта алмаймын. Біртүрлі сияқты.

**Самал**. Сен қызықсың. Діндегі ата-ананың қадірі жайлы менен артық білесің. Бірақ іс жүзінде орындамайсың. Сонда білгеніңнен не пайда? Мына сағатты сен ең бақытты сәтіңнің куәсі деп көзіңнің қарашығындай сақтайсың. Қасиетті деп есептейсің. Шын мәнінде бұл уақытыңның ең қымбат жандарыңсыз өтіп жатқанын ескертіп тұр. Адам өмірі мәңгілік емес қой. Сенің олардан осылай алыстап кеткеніңе кім кінәлі?

**Дәурен**. Сен. Сен кінәлісің!

**Самал**. Мен? Қалайша?

**Дәурен/орнынан атып тұрып, қолын сермелеп/**. Мен оларға звондамайды емес, звондайтынмын. Бірақ олар «қашан үйленіп, балалы боласың. Өзіңдей жұрттың ұлдарын қарашы» деп құлағымның құрш етін жейтін. Естігім келмейтіні де осы «жұрттың баласы» деген салыстыру. Сол сөз-ақ ығырымды шығарып бітті өмір бойы. Жұрттың баласы айдан асып, жұлдыз теріп кетсе де, оның маған не керегі бар?

**Самал**./Сықылықтап күліп/ Ой, тоқта, тоқта. Мә, саған ашуланған керемет жарасады екен. Міне, нағыз еркекке енді ұқсадың. /Салмақты күйде/. Менің де жетісіп жүргенім шамалы. Үйіме бармағалы бес жылдан асты. Сен онда таңертең Құдайдың таңы атысымен папаңа хабарла. «Па, наконецто мен үйленетін болдым» де!

**Дәурен/ сасып қалып/** Кімге?

**Самал. Бұртиып/** Не, жүріп жүрген басқа біреуің бар ма еді тағы?

**Дәурен**./құшақтай алып/ А, жоқ. Сен менің өмір бойы күткен жалғызымсың. Иә, иә, таңатпай телефон шаламын. «Папа, мама, Қотыркөлге барып, келіндеріңнің алдынан өтіңдер» деймін! О, Қотыркөл! Сен бізді бақытты еттің!

***Осы кезде Еркош бастаған бір топ бала кесек атқылап «Ұстаңдаңдар, броконьерді», «Қотыркөлді қорлатпаймыз» деп жетіп келеді. Екеуі сасып қалып заттарын апыл-ғұпыл жинай бастады. Сағат, темекі қалып қояды да, басына кесек тиген Дәурен әрі-қарай қашады. Самал машинаға мініп үлгеріп, зу ете қалады.***

**Дәурен. /қашып жүріп/** Міне, мен осылайша сіздердің ауылдарыңызға тап болдым.

***Сағаты мен темекіні Еркош қалтасына салып алады. Апыр-топыр басталып, бәрі сахнадан әрлі-берлі жүгіріп жүр.***

**Бөлтірік**. Сіз екеніңізді білгенде, бұқпа пісіріп қарсы алатын едік қой.

**Төлепберген.** Ох, сол күні бөтен машинаны көре тұра ерініп бармай қалмағанымда, сағатты өзім тауып алады екем.

**Ләтипа**. Бетім-ау. Сонда ата-ене, жеңгесімен жартылай жалаңаш танысқаны ма?

**Молда**. Қуған жетпейді, бұйырған кетпейді. Бәрі де Алланың қалауымен.

**Сәния.** Не болса да күшті приключение болды! Интересно, Сәбит естісе не дейді екен?

**Мәрзия**. Соңғы сиырымызды сатсақ та саған той жасап беруге шамамыз келетін еді ғой. Мұның не қызым-ау.

**Еркош**. Дану, жездеке! Сонда геликте рөлде Самал тәтем болған ба? Кесекпен шөкелесек кешір! Ұрын келмей, тығылып қырын келген өзіңнен көр!

**Көрпеш**. Ха-ха-ха. /Күлкісін сап тиып/ Кредит алу керек болды ғой. Құдалардан ұят болар. /жылап/ Ой, менің ақылды қызым сол. Өзіңді әбден сағындым...

**Жетінші көрініс.**

***Көпшілік бильбордтың алдында жиналып тұр. Той қамына кірісіп жатқандай. Бәрі қуанышты.***

**Бөлтірік**. Құрметті Қотыркөл ауылының тұрғындары. Биыл біздің елдімекен үшін өте табысты жыл болды. Соңғы отыз жылда ауылымыз барлық көрсеткіштер жағынан ауданда бірінші орынға шықты. 112 млн теңге қаражат тартылып, заманауи шипажай іске қосылды. Жұмыссыздар тізімінде тұрған ауылымыздың қадірменді азаматы, ел ағасы Көрпеш Серкешұлы шипажайдың атқарушы директоры боп тағайындалды. Ал, ел анасы Мәрзия жеңгеміз орынбасар. Ал, Сәния келініміз мәдени-сауықтыру шараларын ұйымдастырушы.

**Сәния**. А Сәбит начальник охрана. Енді вахтаға кетпейді. И біз де ауылдан кетпейміз! Мен де Ләтипа апай сияқты Қотыркөлден ем алдым. Вот, результат! /Ішін сыйпайды/

**Мәрзия.** Қайнағаңның алдында ұят болады, келін. Байқа, көз тиіп кетпесін.

**Бөлтірік**. Иә, Сәбит ініміз қарауыл бастығы. Ауылымыздың молдасы Тайлақ Сарқытұлы шаруашылық бөлімінің меңгерушісі. Қазақша айтсақ завхоз!

**Ләтипа**. Мен, мен ше?

**Бөлтірік**. Сіз экс-молдекеңнің қарамағында, еден жуушы боп жұмысқа қабылдандыңыз!

***Бәрі сартылдатып қол шапалақтайды.***

**Төлепберген**. Так.. Мен бір ауыз сөз қоса кетейін. Корече, ауылдастар! Бүгіннен бастап біздің ауылымызға елімізден, шет елдерден ем алушылар келеді. Сондықтан, тәртіпті қатаң сақтайық. Ауламызды таза ұстайық. Қотыркөлдің абыройы – бәріміздің абыройымыз! Солай емес пе?

**«Солай, солай» деп шуылдасады.**

**Бөлтірік.** Олай болса, ел ағасы Көпекеңе сөз берейік.

**Көрпеш /жыламсырап/** Не айтам енді. Мен осы жасымда кеш те болса екі нәрсені ұқтым. Біз бақуатты тұрмысты аңсадық. Бірақ байлық аспаннан жаумайды екен. Иен дәулет іргемізде босқа жатыпты. Игере білсек, атамекеннің әр пұшпағы құт-береке, көл-көсір табыстың көзі екен. Тек еңбек етсең болғаны... Алайда ең басты байлық – дүние-мүлік емес, ол адамның өзара түсінісе білуі екен ғой. Қу тіршілік деп жүріп кейде туған баламызға көңіл бөле алмаймыз. Ең бастысы түсіне білейік.

**Мәрзия**. Әй, шал, жұрт сені ел ағасы, директор деп қопақардай қылып жатса, қайдағы жоқты айтып кеткенің не?! Сен айтпасаң өзім айтайын, уа, халайық, бүгін кешке қызымның алдынан өтуге құдалар келе жатыр. Сыйлы қонақты бірге қарсы алайық. Жүріңдер, біздің үйге.

***Той жыры, шашу-шашу.***

**Еркош.** Осы оқиғадан кейін, әкем маған ұрыспайтын болды. Менімен сөйлесіп, сырласатын болды. Мен оның әлемдегі ең жақсы әке екеніне көзім жетті.

**Дәурен.** Солай достар. Дүниенің ғажабы барыңды бағалау екен ғой. Мен сол бақытты жоғалтып ала жаздап барып таптым. Оған себепші міне, сіздердің қыздарыңыз – Самал. Осы инвестиция салу арқылы, мен өмір бойы тыншымаған жаныма тыныштық таптым. Ең бастысы, Самал мені ата-анаммен арадағы бөгетті бұзып, қайта қауыштырды. Бұрын мен олардың кабинетімнің төрімде тұрған фотоларына қарайтын болсам, қазір олар біздің қолымызда. Үйіміздің төрімізде. Мен бақыттымын.

**Самал**. Ең бастысы – дұрыс армандай білу... 11 сыныпта «туған жерімде шипажай ашам» деп шығарма жазғанымда, бәрі мазақтап күлген еді. Бірақ мен арманымды сатпадым. Ол менің болашаққа салған басты инвестициям болатын. Ал, сіздердің армандарыңыз қандай?

**Мәрзия**. Біздің арманымыз сендердің бақытты болғандарың!

**Көрпеш**. Армансыз адам – қанатсыз құспен тең. Мен осы Қотыркөлді райхан бақтай қып жайнатар жақсылық істесем дейтінмін. Бірақ оның жолын білмедім. Әрі алакей-түлекей заманға тап келіп, әбден күдерімді үзіп едім. Дегенмен сонда да туған елден табан аудармадым. Ақыры, Құдай тілегімді беріп, балаларым, анау зәнт..., ой, Еркошым айтқандай, ха-ха-ха, «болашаққа салған инвестицияларым» орындады арманымды! Адамның бақыты туған елінде екен!

**Бөлтірік**. Менің арманым... Бірде бір жұмыссыз отбасы қалмаса, жарық, жол, су, инвестиция тартылса, аудандағы «ең үздік ауыл» қатарына енсек деуші едім... Міне, мен аудан әкімінен алғыс хат алдым!

**Төлепберген**. Мен де!

**Молда**. Жаңа қызметке тұру арқылы мен де жаныма тыншыды. Арым қинамайтын болды. Аллаға бұрынғыдан да жақындай түскендеймін. Тура жолды енді таптым. Ең үлкен жаңалығымыз, біз Ләтипа екеуміз Алланың қалауымен некемізді қиятын боп шештік.

***Бәрі у-шу боп құттықтап жатады.***

**Еркош.** /қолында құман мен леген/ Ал мен... мен шетелге кетпейтін болдым. Өйткені, өз елімде де мүмкіндік көп екен. Бірақ мен арманымды айтпаймын! Өйткені ол бәрінен биік, бәрінен асқақ! Қой, күтіп қалды, қолға су құяйын!

***Соңы.***

***Қостанай қаласы, байланыс телефоны***

 ***+7 701 428 62 83***

***Abilai\_maudan@mail.ru***